နာဍူ၊ တၞံ

တၞံနာဍူ () ဝွံ ဒှ်တၞံဆု မတိုန်ပ္ဍဲဂြိုပ်ဒေသဂမ္တဴ ဍုၚ်အာရှအဂၞဲ၊ ဍုၚ်မန်ဗၟာ၊ ဍုၚ်လဴ၊ ဍုၚ်ကမ္ဗောဒဳယျာ၊ ဍုၚ်သေံ ကေုာံ ဍုၚ်ဗိယေတ်နာမ်တအ်ရ၊၊ တၞံနာဍူဂှ် အာတဵုစုတ်လဝ် ပ္ဍဲဍုၚ်အိန္ဒိယ ကေုာံ တကအ်ကာရိဗ်ဗေန် (Caribbean) နဒဒှ်သဘာဝဂြိုပ်ဆုရ၊၊

ဗမံက်ထ္ၜး 
တၞံနာဍူဂှ် ဒှ်ဂကူဆု တဲလဒေါဝ် ဇၞော်သၠုၚ်တိုန် စဵုကဵု ၁၀-၃၀ မဳတာ (စဵုကဵု ၃၉ မဳတာလေဝ်ဇၞော်မာန်)တုဲ ဗွိုက်လၞၚ်ဍေဟ်ဂှ် ဇၞော်စဵုကဵု ၁.၇ မဳတာမာန်တုဲ ပ္ဍဲအခိၚ်ကညၚ်မ္ဂး ဍေဟ်မလေပ်သၠာဲတၞးရ၊၊ သၞောက်ဍေဟ်ဂှ် ဂရအ်ဒၟံၚ်တုဲ ဒှ်အသာ်ပတေၚ်-ဂၠုဂၠု၊ ပါ်ဍေဟ်မ္ဂး ထၜိုတ်အသာ်ဗကေတ် တိတ်ကၠုၚ်ရ၊၊ တၞးဍေဟ်ဂှ် နွံဇမၠိၚ် ၂၀၀-၃၅၀ မဳလဳမဳတာတုဲ ဒှ်ဗီုပြၚ် မွဲဒိုဟ်-ဇၟန်ကဝါန် (odd-pinnate) မၞုံကဵုတၞး အကြာ ၉ - ၁၁ တၞးရ၊၊ ပကဴဍေဟ်ဂှ် ဒှ်အသာ်ဍာ်မိတ် မၞုံကဵုဂစိုတ်မမတုဲ မွဲမွဲဍောၚ်မ္ဂး နွံဇမၠိၚ် အကြာ ၅၀-၉၀ မဳလဳမဳတာရ၊၊ သတ်ဍေဟ်ဂှ် နွံကဵုဂစိုက် မၞုံကဵု သၞေၚ်မဂေတ်ကၠောအ် ဗွိုက်လၞၚ် ၄၅-၇၀ မဳလဳမဳတာ ပ္ဍဲမွဲမ နွံကဵုမ ၜါ ဟွံသေၚ်မ္ဂး ပိမရ၊၊

ဆုနာဍူဂှ် ဒုၚ်ဍာ်ဇမၠိၚ်မာန်တုဲ စဵုဒၞာကဵုဂြုန်ဂှ်ရ ဆုနာဍူဂှ် စကာ ပ္ဍဲကဵုမကၠောန် ကပေါတ်ပရိဘောဂ၊ သြိုၚ်သ္ၚိ၊ သၠာကွဳ၊ တဝ်မွဲမွဲ ကေုာံ တိုၚ်ဒယိုၚ် ဟိုတ်နူသၟူမောဝ် ကေုာံ ဗကေတ်တုပ်ဒၟံၚ်တုဲ နဒဒှ် ဆုစၠန်ဗကေတ်ဂှ် မဖက်နှဴတုဲ သွံစနွံကီုရ၊၊ 

တၞံနာဍူဂှ် ဟိုတ်မကဴ ပ္ဍဲအခိၚ်ကညၚ် ပ္ဍဲဂိတုဨပြဳ  မဒှ်အခိၚ် အတးတုဲ ပကဴနာဍူဂှ် နဒဒှ်သၚ်္ကေတ (ဝါ) နဒဒှ်ပကဴအဓိက ပ္ဍဲအခိၚ်အတးမွဲဂှ် စၟတ်သမ္တီလဝ်တုဲ ပ္ဍဲကဵုအကြာဒွက်ဂမၠိုၚ် ဗွဲတၟေၚ် ဒွက်အတးဂှ် ဂွံမိၚ် ဂွံဆဵုစဂၠိုၚ်ရ၊၊

နိဿဲ

ရုက္ခဗေဒ
ကဏ္ဍ:ပ္ကဴဂမၠိုၚ်
!Main category
BEHM